CELEX: 32019D1389
Language: hr
Date: 2019-09-04 00:00:00
Title: Provedbena odluka Komisije (EU) 2019/1389 оd 4. rujna 2019. kojom se odobravaju odstupanja od Uredbe (EU) br. 1307/2013 Europskog parlamenta i Vijeća i Delegirane uredbe Komisije (EU) br. 639/2014 u pogledu provedbe određenih uvjeta koji se odnose na plaćanje za ekologizaciju za godinu zahtjeva 2019. u Belgiji, Španjolskoj, Francuskoj, Litvi, Poljskoj i Portugalu (priopćeno pod brojem dokumenta C(2019) 6438)

6.9.2019   
               
               
                  HR
               
               
                  Službeni list Europske unije
               
               
                  L 230/3
               
            
         PROVEDBENA ODLUKA KOMISIJE (EU) 2019/1389
         оd 4. rujna 2019.
         kojom se odobravaju odstupanja od Uredbe (EU) br. 1307/2013 Europskog parlamenta i Vijeća i Delegirane uredbe Komisije (EU) br. 639/2014 u pogledu provedbe određenih uvjeta koji se odnose na plaćanje za ekologizaciju za godinu zahtjeva 2019. u Belgiji, Španjolskoj, Francuskoj, Litvi, Poljskoj i Portugalu
         
            
               (priopćeno pod brojem dokumenta C(2019) 6438)
            
         
         (Vjerodostojni su samo tekstovi na nizozemskom, francuskom, litavskom, poljskom, portugalskom i španjolskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (1), a posebno njezin članak 69. stavak 1.,
         budući da:
         
                     (1)
                  
                  
                     U glavi III. poglavlju 3. Uredbe (EU) br. 1307/2013 predviđena su plaćanja za poljoprivredne prakse korisne za klimu i okoliš („plaćanje za ekologizaciju”). Te prakse obuhvaćaju raznolikost usjeva i ekološki značajne površine. Dodatna pravila o tim praksama utvrđena su u poglavlju 3. Delegirane uredbe Komisije (EU) br. 639/2014 (2).
                  
               
                     (2)
                  
                  
                     U skladu s člankom 44. stavkom 4. Uredbe (EU) br. 1307/2013, za potrebe raznolikosti usjeva, zemljište ostavljeno na ugaru smatra se usjevom različitim od trava ili ostale travolike paše. To znači da se zemljište koje se upotrebljavalo za ispašu ili koje je požeto u svrhu proizvodnje ne može smatrati zemljištem ostavljenim na ugaru.
                  
               
                     (3)
                  
                  
                     U skladu s člankom 45. stavkom 2. Delegirane uredbe (EU) br. 639/2014 zemljište ostavljeno na ugaru može se smatrati ekološki značajnom površinom za potrebe članka 46. stavka 2. prvog podstavka točke (a) Uredbe (EU) br. 1307/2013 pod uvjetom da na njemu nema poljoprivredne proizvodnje.
                  
               
                     (4)
                  
                  
                     U skladu s člankom 45. stavkom 9. Delegirane uredbe (EU) br. 639/2014 površine pod postrnim usjevima ili zelenim pokrovom mogu se smatrati ekološki značajnom površinom za potrebe članka 46. Uredbe (EU) br. 1307/2013 ako su uspostavljene sjetvom mješavine vrsta usjeva i ako su ispunjeni uvjeti iz članka 46. Uredbe (EU) br. 1307/2013. Države članice utvrđuju popis mješavina vrsta usjeva koje treba upotrebljavati te na nacionalnoj, regionalnoj, podregionalnoj razini ili na razini gospodarstva određuju razdoblje tijekom kojeg moraju postojati površine pod postrnim usjevima ili zelenim pokrovom koje su prijavljene kao ekološki značajne površine. To razdoblje ne smije biti kraće od osam tjedana. Osim toga, površine pod postrnim usjevima ili zelenim pokrovom ne uključuju površine pod zimskim usjevima koji se obično siju u jesen za žetvu ili ispašu.
                  
               
                     (5)
                  
                  
                     Belgija, Španjolska, Francuska, Litva, Poljska i Portugal odlučile su da se površine pod zemljištem ostavljenim na ugaru koje ispunjuju kriterije iz članka 45. stavka 2. Delegirane uredbe (EU) br. 639/2014 i površine pod postrnim usjevima ili zelenim pokrovom u skladu s člankom 45. stavkom 9. te uredbe mogu smatrati ekološki značajnim površinama u skladu s člankom 46. stavkom 2. prvim podstavkom točkama (a) i (i) Uredbe (EU) br. 1307/2013.
                  
               
                     (6)
                  
                  
                     Belgija, Španjolska, Francuska, Litva, Poljska i Portugal obavijestile su Komisiju da je teška suša u proljeće i ljeto imala kumulativne učinke štetne za poljoprivrednu djelatnost, što je stvorilo pritisak na urode vegetacije koja se koristi za prehranu životinja, posebice travnjaka i pašnjaka.
                  
               
                     (7)
                  
                  
                     Zbog teške suše sektori stočarstva suočili su se s nestašicom krme i nisu mogli stvoriti zalihe. Takav razvoj događaja izazvao je zabrinutost osobito zbog sve većih troškova uslijed manjka proizvodnje, čime je ugrožena održivost predmetnih poljoprivrednih gospodarstava.
                  
               
                     (8)
                  
                  
                     Kako bi se poljoprivrednicima u pogođenim područjima omogućilo da što više iskoriste svoje raspoložive površine za potrebe hranidbe životinja, Belgija, Španjolska, Francuska, Litva, Poljska i Portugal zatražile su da im se odobri odstupanje od određenih uvjeta koji se odnose na plaćanje za ekologizaciju za zemljište ostavljeno na ugaru za koje je utvrđeno da ispunjava zahtjeve u pogledu raznolikosti usjeva ili ekološki značajne površine u skladu s člankom 44. stavkom 4. odnosno člankom 46. stavkom 2. prvim podstavkom točkom (a) Uredbe (EU) br. 1307/2013.
                  
               
                     (9)
                  
                  
                     Zbog istih su razloga Belgija, Francuska Litva i Poljska zatražile da im se odobri odstupanje od određenih uvjeta koji se odnose na plaćanje za ekologizaciju u pogledu površina pod postrnim usjevima ili zelenim pokrovom za koje je utvrđeno da zadovoljavaju zahtjeve u pogledu ekološki značajne površine u skladu s člankom 46. stavkom 2. prvim podstavkom točkom (i) Uredbe (EU) br. 1307/2013.
                  
               
                     (10)
                  
                  
                     Osim toga, neki poljoprivrednici u Francuskoj, Litvi i Poljskoj nisu mogli posijati postrne usjeve ili zeleni pokrov u pravo vrijeme zbog ekstremnih vremenskih uvjeta zbog kojih tlo nije bilo pogodno za pripremu. Stoga će im, bez skraćivanja trajanja razdoblja tijekom kojeg moraju postojati površine s postrnim usjevima, biti teško provesti plan usjeva, posebno ako nakon toga odluče posijati zimski usjev. Budući da je prošlo to optimalno vrijeme, postoji rizik da će poljoprivrednici morati posijati zimske usjeve u lošim uvjetima i tako ugroziti budući urod predmetnih usjeva.
                  
               
                     (11)
                  
                  
                     S obzirom na težinu suše u 2019. u pogođenim područjima i njezine posljedice primjereno je predvidjeti odstupanja od članka 44. stavka 4. Uredbe (EU) br. 1307/2013 u pogledu zemljišta ostavljenog na ugaru za potrebe raznolikosti usjeva, od članka 45. stavka 2. Delegirane uredbe (EU) br. 639/2014 u pogledu zemljišta ostavljenog na ugaru radi proglašavanja ekološki značajnom površinom u skladu s člankom 46. stavkom 2. prvim podstavkom točkom (a) Uredbe (EU) br. 1307/2013 i od članka 45. stavka 9. Delegirane uredbe (EU) br. 639/2014 u pogledu površina pod postrnim usjevima ili zelenim pokrovom radi proglašavanja ekološki značajnim površinama u skladu s člankom 46. stavkom 2. prvim podstavkom točkom (i) Uredbe (EU) br. 1307/2013.
                  
               
                     (12)
                  
                  
                     Međutim, kako bi se ispunili zahtjevi iz članka 69. stavka 1. Uredbe (EU) br. 1307/2013, ovom bi se Odlukom trebala predvidjeti samo odstupanja od obveza koje se odnose na raznolikost usjeva i ekološki značajne površine u mjeri i u trajanju koji su nužni. Zbog toga bi se odstupanja propisana ovom Odlukom trebala primjenjivati na poljoprivrednike s nastanom u područjima koja su nadležna tijela navedenih država članica službeno priznala kao područja pogođena sušom koja je dovela do manjka izvora stočne hrane. Trebali bi se utvrditi i dodatni uvjeti kako bi se uredilo odstupanje.
                  
               
                     (13)
                  
                  
                     Uzimajući u obzir dostupnost drugih instrumenata i posebna obilježja pogođenih područja, uključujući postojeće poljoprivredne sustave i korištenje zemljišta, Belgija, Španjolska, Francuska, Litva, Poljska i Portugal trebali bi imati mogućnost odlučiti koja se od tih odstupanja primjenjuju u pogođenim područjima i u kojoj mjeri, pod uvjetom da su ispunjeni uvjeti utvrđeni u ovoj Odluci. Pri donošenju odluke o primjeni odstupanja u pogođenim područjima te bi države članice trebale na odgovarajući način uzeti u obzir ciljeve poljoprivrednih praksi korisnih za klimu i okoliš, a osobito potrebu za dostatnom zaštitom kvalitete tla i kvalitete prirodnih resursa te biološke raznolikosti, posebno tijekom najosjetljivijih razdoblja cvatnje i gniježđenja ptica.
                  
               
                     (14)
                  
                  
                     Kako bi se osigurala učinkovitost odstupanja odobrenih ovom Odlukom, Belgija, Španjolska, Francuska, Litva, Poljska i Portugal trebali bi donijeti svoje odluke u roku od 14 dana od datuma priopćenja ove Odluke i obavijestiti Komisiju o svojim odlukama u roku od sedam dana od datuma njihova donošenja.
                  
               
                     (15)
                  
                  
                     Kako bi se Komisiji omogućilo praćenje ispravne primjene relevantnih pravila i učinka odstupanja, Belgija, Španjolska, Francuska, Litva, Poljska i Portugal trebali bi dostaviti informacije o broju obuhvaćenih hektara radi procjene mogućeg učinka odstupanja na ekološke ciljeve raznolikosti usjeva i ekološki značajne površine utvrđene Uredbom (EU) br. 1307/2013. Te bi informacije Komisiji trebalo dostaviti do 15. prosinca 2019. koristeći postojeće instrumente za upravljanje. Do istog datuma Belgija, Španjolska, Francuska, Litva, Poljska i Portugal trebali bi Komisiji dostaviti procjenu učinka odstupanja na okoliš, bioraznolikost i klimatske ciljeve povezane s ekološki značajnim površinama, postrnim usjevima i diversifikacijom usjeva te, prema potrebi, opis mjera za ublažavanje svih utvrđenih negativnih učinaka.
                  
               
                     (16)
                  
                  
                     Mjere predviđene ovom Odlukom u skladu su s mišljenjem Odbora za izravna plaćanja,
                  
               DONIJELA JE OVU ODLUKU:
         
            Članak 1.
            Područje primjene odstupanja
            
               1.   Odstupajući od članka 44. stavka 4. Uredbe (EU) br. 1307/2013, za godinu zahtjeva 2019. Belgija, Španjolska, Francuska, Litva, Poljska i Portugal mogu odlučiti da se zemljište ostavljeno na ugaru smatra različitim usjevom iako se upotrebljavalo za ispašu ili je požeto u svrhu proizvodnje.
            
            
               2.   Odstupajući od članka 45. stavka 2. Delegirane uredbe (EU) br. 639/2014, za godinu zahtjeva 2019. Belgija, Španjolska, Francuska, Litva, Poljska i Portugal mogu odlučiti da se zemljište ostavljeno na ugaru smatra ekološki značajnom površinom u skladu s člankom 46. stavkom 2. prvim podstavkom točkom (a) Uredbe (EU) br. 1307/2013 iako se upotrebljavalo za ispašu ili je požeto u svrhu proizvodnje.
            
            
               3.   Odstupajući od članka 45. stavka 9. Delegirane uredbe (EU) br. 639/2014, za godinu zahtjeva 2019. Belgija, Francuska Litva i Poljska mogu radi proglašavanja ekološki značajnih površina u skladu s člankom 46. stavkom 2. prvim podstavkom točkom (i) Uredbe (EU) br. 1307/2013 odlučiti sljedeće:
               
                           (a)
                        
                        
                           da se površine pod postrnim usjevima ili zelenim pokrovom mogu uspostaviti bez sjetve mješavine vrsta, pod uvjetom da su posijani usjevi trave ili druge travolike paše;
                        
                     
                           (b)
                        
                        
                           da površine pod postrnim usjevima ili zelenim pokrovom mogu uključivati površine pod zimskim usjevima koji se obično siju u jesen za žetvu ili ispašu.
                        
                     
            
               4.   Odstupajući od članka 45. stavka 9. drugog podstavka Delegirane uredbe (EU) br. 639/2014, za godinu zahtjeva 2019. Francuska, Litva i Poljska mogu skratiti minimalno obvezno razdoblje tijekom kojeg moraju postojati površine pod postrnim usjevima ili zelenim pokrovom predviđeno u toj odredbi, pod uvjetom da se nakon toga sije zimski usjev.
            
         
         
            Članak 2.
            Područja na koja se odnose odstupanja
            Odluke iz članka 1. primjenjuju se samo na područja na kojima se nalazi pogođena stoka ili u slučaju članka 1. stavka 4. na područja na kojima stanje tla u odgovarajućem trenutku nije bilo pogodno za pripremu za sjetvu te stoga nije bilo moguće ispuniti uvjet iz članka 45. stavka 9. Delegirane uredbe (EU) br. 639/2014 i za koja su nadležna tijela Belgije, Španjolske, Francuske, Litve, Poljske i Portugala službeno priznala da su 2019. pogođena teškom sušom.
         
         
            Članak 3.
            Rok
            Odluke iz članka 1. donose se u roku od 14 dana od datuma obavijesti o ovoj Odluci.
         
         
            Članak 4.
            Obavješćivanje
            
               1.   U roku od sedam dana od datuma donošenja odluka iz članka 1. Belgija, Španjolska, Francuska, Litva, Poljska i Portugal obavješćuju Komisiju o:
               
                           (a)
                        
                        
                           područjima koja su njihova nadležna tijela službeno priznala kao područja zahvaćena teškom sušom 2019.;
                        
                     
                           (b)
                        
                        
                           odlukama donesenima u skladu s člankom 1., uključujući vrstu odstupanja koja se primjenjuju na razini NUTS 3 i opravdanje za primjenu odstupanja u predmetnim područjima.
                        
                     
            
               2.   Najkasnije do 15. prosinca 2019. Belgija, Španjolska, Francuska, Litva, Poljska i Portugal obavješćuju Komisiju o broju gospodarstava koja su iskoristila odstupanja iz članka 1. i broju hektara na kojima su primijenjena odstupanja iz članka 1. Te se informacije navode na razini NUTS 3. Do istog datuma Belgija, Španjolska, Francuska, Litva, Poljska i Portugal Komisiji dostavljaju procjenu učinka odstupanja na okoliš, bioraznolikost i klimatske ciljeve povezane s ekološki značajnim površinama, postrnim usjevima i diversifikacijom usjeva te, prema potrebi, opis mjera za ublažavanje svih utvrđenih negativnih učinaka.
            
         
         
            Članak 5.
            Adresati
            Odluka je upućena Kraljevini Belgiji, Kraljevini Španjolskoj, Francuskoj Republici, Republici Litvi, Republici Poljskoj i Portugalskoj Republici.
         
         
            Sastavljeno u Bruxellesu 4. rujna 2019.
            
               
                  Za Komisiju
               
               Phil HOGAN
               
                  Član Komisije
               
            
         
         
            (1)  SL L 347, 20.12.2013., str. 608.
         
         
            (2)  Delegirana uredba Komisije (EU) br. 639/2014 od 11. ožujka 2014. o dopuni Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike te o izmjeni Priloga X. toj Uredbi (SL L 181, 20.6.2014., str. 1.).